ประชาชนภาคเหนือ ภาคตะวันออกเฉียงเหนือ รับมืออากาศเย็นถึงหนาวตั้งแต่วันพรุ่งนี้ถึง 27 กุมภาพันธ์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า จากอิทธิพลของมวลอากาศเย็นค่อนข้างแรงจากประเทศจีนอีกระลอกที่จะแผ่ปกคลุมประเทศไทยตอนบนระหว่างวันที่ 23 – 27 กุมภาพันธ์ 2565 ทำให้บริเวณประเทศไทยตอนบนมีฝนลดลงและมีอากาศเย็นในตอนเช้า โดยภาคเหนือและภาคตะวันออกเฉียงเหนือมีอากาศเย็นถึงหนาว ภาคเหนืออุณภูมิต่ำสุด 16 -19 องศาเซลเซียส บริเวณยอดดอยอุณหภูมิต่ำสุด 6-14 องศาเซลเซียส ภาคตะวันออกเฉียงเหนือ อุณหภูมิต่ำสุด  12- 16 องศาเซลเซียส ยอดภู เฉลี่ย 8-14 องศาเซลเซียส  ส่วนภาคกลาง ภาคตะวันออก รวมทั้งกรุงเทพมหานครและปริมณฑล มีอากาศเย็นในตอนเช้า สำหรับลมตะวันออกที่พัดปกคลุมอ่าวไทยและภาคใต้จะมีกำลังแรงขึ้น ประกอบกับมีหย่อมความกดอากาศต่ำบริเวณเกาะบอร์เนียวเคลื่อนเข้าปกคลุมบริเวณประเทศมาเลเซีย ทำให้ภาคใต้ตอนล่างมีฝนเพิ่มขึ้น กับมีฝนตกหนักบางแห่ง ส่วนคลื่นลมบริเวณอ่าวไทยจะมีกำลังแรงขึ้น โดยอ่าวไทยตอนล่างมีคลื่นสูง 2-3  เมตร บริเวณที่มีฝนฟ้าคะนองคลื่นสูงมากกว่า 3 เมตร ขอให้ประชาชนบริเวณภาคใต้ระวังอันตรายจากฝนตกหนักและฝนตกสะสมที่จะเกิดขึ้นไว้ด้วย และชาวเรือควรเพิ่มความระมัดระวังในการเดินเรือและหลีกเลี่ยงบริเวณที่มีฝนฟ้าคะนอง ส่วนเรือเล็กควรงดออกจากฝั่ง